**Všeobecne záväzné nariadenie č. 1/2021**

**o určení výšky finančných príspevkov na čiastočnú úhradu nákladov na výchovu a vzdelanie a nákladov spojených so stravovaním v školách a školských zariadeniach, ktorých zriaďovateľom je obec Štvrtok**

Obecné zastupiteľstvo vo Štvrtku v súlade s ustanovením § 6 a § 11 zákona č. 369/1990 Zb. o obecnom zriadení v znení neskorších predpisov a v súlade s ustanovením § 6 ods. 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ustanoveniami § 28, § 49, § 114, § 116 a § 140 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa uznáša na tomto všeobecne záväznom nariadení:

**PRVÁ ČASŤ**
**ÚVODNÉ USTANOVENIA**

**§ 1**
**Účel a predmet**

Všeobecne záväzné nariadenie (ďalej len „VZN“) určuje výšku príspevku na čiastočnú úhradu nákladov na výchovu a vzdelávanie a nákladov spojených so stravovaním v školách a školských zariadeniach, ktorých zriaďovateľom je obec Štvrtok .

**§ 2**
**Druhy príspevkov v školách a školských zariadeniach**

V školách a školských zariadeniach v zriaďovateľskej pôsobnosti obce Štvrtok sa uhrádzajú tieto príspevky na čiastočnú úhradu nákladov na výchovu a vzdelávanie a nákladov spojených so stravovaním (ďalej len „príspevky“):

príspevok za pobyt dieťaťa v materskej škole,

príspevok na čiastočnú úhradu nákladov spojených so stravovaním v zariadení školského stravovania.

**DRUHÁ ČASŤ**
**PRÍSPEVKY V ŠKOLÁCH A ŠKOLSKÝCH ZARIADENIACH**

**§ 3**
**Príspevok za pobyt dieťaťa v materskej škole**

Za pobyt dieťaťa v materskej škole prispieva zákonný zástupca na čiastočnú úhradu výdavkov materskej školy **mesačne na jedno dieťa sumou** **15,00 €.**

Príspevok sa uhrádza vopred do 10. dňa v kalendárnom mesiaci.

Ak je dieťa prijaté do materskej školy v priebehu školského roka, za prvý mesiac dochádzky sa príspevok uhrádza vždy do troch pracovných dní odo dňa, v ktorom bolo zákonnému zástupcovi doručené rozhodnutie o prijatí dieťaťa do materskej školy.

Príspevok sa neuhrádza za dieťa v súlade s § 28 ods. 6 *zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.*

**§ 4**
**Výška, termín a spôsob úhrady príspevku za pobyt dieťaťa v materskej škole v období obmedzenej alebo prerušenej prevádzky cez letné prázdniny**

Príspevok v materskej škole sa neuhrádza za dieťa, ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom.

Preukázateľný spôsob je predloženie potvrdenia od lekára (ak je dôvodom choroba) a čestné vyhlásenie zákonného zástupcu o rodinných dôvodoch prerušenia dochádzky do materskej školy.

Príspevok v materskej škole sa neuhrádza za dieťa, ktoré nedochádzalo do materskej školy v čase školských prázdnin alebo bola prerušená prevádzka materskej školy zapríčinená obcou alebo inými závažnými dôvodmi; v týchto prípadoch uhrádza zákonný zástupca pomernú časť určeného príspevku vypočítanú pomerom dní.

Konkrétnu výšku príspevku podľa § 4 odseku 3 VZN oznámi zákonnému zástupcovi riaditeľ materskej školy, do ktorej je dieťa na základe rozhodnutia prijaté. Pre určenie výšky príspevku je rozhodujúce písomné vyhlásenie zákonného zástupcu, v ktorom preukázateľne a záväzne vyjadrí svoj záujem o dochádzku dieťaťa do materskej školy v čase letných prázdnin a uvedie, v ktorých týždňoch počas letných prázdnin bude dieťa materskú školu navštevovať.

Za týždeň dochádzky do materskej školy sa na účely platenia príspevku podľa tohto článku považuje každý aj začatý týždeň, okrem týždňa, v ktorom 1. júl pripadne na štvrtok alebo piatok, kedy sa za začatý týždeň príspevok neuhrádza.

**§ 5**
**Príspevok na čiastočnú úhradu nákladov za stravovanie v zariadení školského stravovania**

1. Zariadenie školského stravovania poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v súlade s finančnými pásmami nákladov na nákup potravín na jedno jedlo určenými ministerstvom školstva.

2. Výška príspevku je nasledovná:

|  |  |  |  |  |
| --- | --- | --- | --- | --- |
| Stravník – dieťa v MŠ | 1 desiata | 1 obed | 1 olovrant | Celodenná strava |
| € | € | € | € |
| Stravníci od 2 – 6 rokov |  0,34 |  0,80 |  0,23 |  1,37 |

3. Príspevok na čiastočnú úhradu nákladov na stravovanie v zariadení školského stravovania podľa tohto článku sa uhrádza do 25. dňa kalendárneho mesiaca, ktorý predchádza kalendárnemu mesiacu, za ktorý sa príspevok uhrádza škole, ktorej je školská jedáleň súčasťou.

4. **Od 1. augusta 2021 je zriaďovateľ povinný znížiť úhradu zákonného zástupcu dieťaťa v školskej jedálni o dotáciu poskytnutú podľa novely zákona č. 257/2021 Z.z., ktorým sa mení a dopĺňa zákon č. 544/2010 Z. z. o dotáciách v pôsobnosti MPSVaR.**

 **Od 1. 8. 2021 sa ustanovuje nová skupina detí, na ktoré je možné poskytnúť dotáciu na podporu výchovy k stravovacím návykom dieťaťa. Daňovník vyživujúci dieťa vo veku od 6 do 15 rokov má možnosť rozhodnúť sa, či bude poberať daňový bonus vo zvýšenej sume alebo či bude uplatňovať dotáciu na obedy.**

V [článku I zákona č. 257/2021 Z. z.](https://www.vssr.sk/main/goto.ashx?t=27&p=5334232&f=3), v dôsledku doplnenia ustanovenia [§ 4 ods. 3 písm. c) zákona č. 544/2010 Z. z.](https://www.vssr.sk/main/goto.ashx?t=27&p=5334323&f=3) o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (ďalej len „zákon č. [544/2010 Z. z.](https://www.vssr.sk/main/goto.ashx?t=26&p=1025985&f=3)"), sa s účinnosťou od 01.08.2021 ustanovuje nová skupina detí, na ktoré je možné poskytnúť **dotáciu na podporu výchovy k stravovacím návykom dieťaťa.**

V súlade s ustanovením [§ 4 ods. 3 písm. c) zákona č. 544/2010 Z. z.](https://www.vssr.sk/main/goto.ashx?t=27&p=5334323&f=3), dotáciu na podporu výchovy k stravovacím návykom dieťaťa možno poskytnúť na zabezpečenie obeda a iného jedla v materskej škole a v základnej škole na dieťa, ktoré navštevuje posledný ročník materskej školy alebo základnú školu a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo šesť rokov veku a nedovŕšilo 15 rokov veku, žijúce s ním v domácnosti podľa [§ 52zzj ods. 2 písm. c) zákona č. 595/2003 Z. z.](https://www.vssr.sk/main/goto.ashx?t=27&p=5280820&f=3) o dani z príjmov v znení neskorších predpisov (ďalej len „[ZDP](https://www.vssr.sk/main/goto.ashx?t=26&p=1021243&f=3)"); táto skutočnosť sa žiadateľovi podľa [§ 4 ods. 4 zákona č. 544/2010 Z. z.](https://www.vssr.sk/main/goto.ashx?t=27&p=3770900&f=3) preukazuje čestným vyhlásením.

5. Diétne stravovanie sa v materskej škole neposkytuje z kapacitných dôvodov, nakoľko nie sú vytvorené podmienky pre tento druh stravovania.

**§ 6**
**Stravovanie a príspevok dospelých stravníkov v zariadení školského stravovania**

Zriaďovateľ súhlasí so stravovaním dospelej osoby v zariadeniach školského stravovania.

Denný príspevok dospelých stravníkov na nákup potravín sa uhrádza podľa finančného pásma stanoveného MŠ pre vekovú kategóriu stravníkov 15 – 18/19-ročných žiakov strednej školy.

Náklady na nákup potravín na jedno jedlo pre dospelého stravníka sa určujú vo výške 1,26 euro a režijné náklady vo výške 1,44 euro.

Dospelý stravník uhrádza za jedno hlavné jedlo cenu, ktorá sa skladá z príspevku vo výške nákladov na nákup potravín a režijných nákladov.

Stravovanie zamestnancov sa realizuje v súlade so Zákonníkom práce. Hodnota obeda sa stanovuje na sumu 2,70 eur, pričom zamestnanec prispieva sumou 1 euro a zamestnávateľ sumou 1,70 eur (vrátane príspevku zo sociálneho fondu).

**TRETIA ČASŤ**
**SPOLOČNÉ, ZÁVEREČNÉ A ZRUŠOVACIE USTANOVENIA**

**§ 7**
**Úhrada príspevku**

Zákonný zástupca alebo dospelá osoba majú povinnosť príspevok uhradiť spôsobom a za podmienok, ktoré určí riaditeľ školy alebo školského zariadenia (ďalej len „riaditeľ“) vo vnútornom predpise.

Riaditeľ je povinný účinné VZN, ako aj smernicu o podmienkach úhrady príspevku zverejniť na webovom sídle školy a v priestoroch školy.

Riaditeľ je povinný na stretnutí zákonných zástupcov a rodičov detí a žiakov (rodičovskom združení) informovať o výške príspevkov uhrádzaných zákonnými zástupcami.

**§ 8**
**Postup pre zníženie alebo odpustenie príspevkov**

Žiadosť o zníženie alebo odpustenie príspevkov môže uplatniť zákonný zástupca u zriaďovateľa – obec Štvrtok. Písomné žiadosti je potrebné doručiť na Obecný úrad Štvrtok.

Obec môže o žiadosti rozhodnúť za podmienky, že k žiadosti bude zo strany zákonného zástupcu predložený doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.[1]

Nárok na zníženie alebo odpustenie príspevku trvá len počas doby, kedy trvajú podmienky zníženia a odpustenia príspevkov, t. j. pokiaľ je zákonný zástupca poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.[1]

Ak dôjde k zmene skutočností rozhodujúcich o znížení alebo odpustení príspevku, zákonný zástupca túto skutočnosť bezodkladne písomne oznámi na obecný úrad.

Tento postup sa neuplatní, ak ide o deti a žiakov, na ktoré sa poskytuje dotácia podľa osobitného predpisu.[2]

**§ 9**
**Záverečné ustanovenia**

Toto VZN nadobúda účinnosť pätnástym dňom odo dňa vyvesenia nariadenia na úradnej tabuli a na webovom sídle po jeho schválení v zastupiteľstve.

**§ 10**
**Zrušovacie ustanovenia**

Dňom nadobudnutia účinnosti tohto VZN sa ruší VZN 1/2019 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je Obec Štvrtok.

Vo Štvrtku dňa 17.8.2021              \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                                                            podpis starostu obce

VZN vyvesené dňa: 15.10.2021

VZN schválené dňa: 15.10.2021

Účinnosť VZN odo dňa: 1.11.2021

***Poznámky pod čiarou:****[1] Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov*

*[2] § 4 odsek 3 písm.c) zákona č. 257/2021 Z.z., ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky*